Morten Østergaard (RV), 2009-04-24:
I Det Radikale Venstre har vi en målsætning om at få en stigning i cykeltrafikken på 50 pct. over de næste 10 år, og mindst halvdelen af de her nye cykelture skal være ture, som førhen blev klaret i bil.
Det er klart, at når man har et ønske om, at der skal være en stigning i cykeltrafikken, så er det rigtig god logik også at kere sig om, hvordan man mindsker andelen af uheld, hvordan man øger sikkerheden for cyklisterne.
Hvis man kigger på de seneste tal, som jeg har kunnet finde på Rådet for Større Færdselssikkerheds hjemmeside, så kan man se, at der fra 2006 til 2007 næsten er sket en fordobling i antallet af trafikdræbte cyklister, og hvis vi kigger på antallet af alvorlige ulykker med 0-15-årige involveret, så er der sket en stigning på næsten 33 pct.
Jeg tror, at alle, der har prøvet at gå igennem den proces, det er at vænne sig til at køre med cykelhjelm, ved, at det ikke er sådan helt let at motivere sig til.
Der er forfængelighedshensyn, og som hr. Karsten Nonbo tidligere var inde på, kan der også være nogle bekvemmelighedshensyn i forbindelse med, at man sveder lidt og forskellige ting, når man kører på cykel, og derfor skal der måske andet og mere til.
Når man så kigger på den rapport, der er kommet fra Rådet for Større Færdselssikkerhed, så kan man sige, at der ikke er nogen udvikling i brugen af cykelhjelme hos de små børn under 11 år - hvis der er noget, er det en faldende tendens, men det er nok nogenlunde det samme; der er et meget klart fald i de 11-15-åriges anvendelse af cykelhjelme; der er ingen udvikling i det meget lave tal, der er for de 16-25-årige, og så er der til gengæld en stigning for folk over 25 år, hvor der er lidt flere, der bruger dem, men for deres vedkommende er det jo også på et meget lavt niveau.
Der er det, man må spørge sig selv, om det så er på tide, at man tager skeen i den anden hånd, og vi har fra radikal side tidligere været fremme med, at vi sådan set er klar til at gøre det til et påbud for børn helt op til 15 år, og i forhold til statistikken her kan man jo se, at det måske i virkeligheden ville være mere velegnet end at sætte grænsen ved 12 år, fordi det jo faktisk er i gruppen af de 11-15-årige lige præcis den målgruppe, der udgør forskellen på vores og SF's forslag - hvor man kan se et fald.
Men det tror jeg nu nok man skulle kunne forhandle sig frem til en god løsning på.
Det er jo i al overvejende grad kun en selv, det går ud over, hvis man ikke bruger sikkerhedssele.
Man kan selvfølgelig være uheldig og ramme nogle andre, når man kommer flyvende gennem luften, men sagen er jo, at det i al væsentlighed er et formynderisk indgreb, hvor man siger til folk: Du kan ikke selv tiltros at bestemme over din egen sikkerhed i trafikken, du skal køre med sikkerhedssele.
Og for ikke så forfærdelig mange år siden udvidede man det endda til at også at gælde passagerer og folk på bagsædet.
Det samme gælder jo et langt stykke ad vejen cykellygter eller jo i hvert fald, når vi taler om styrthjelme for knallerter og motorcykler.
Så er der nogle, der siger, at det handler om, at de kører hurtigere, men der må man bare sige, at der ikke skal ret meget fart til, for at man kan komme ganske alvorligt til skade på cykel, hvis man falder og ikke har cykelhjelm på.
Derfor er spørgsmålet, om man så ikke bør kigge lidt på, hvad det er, der sker på de områder, hvor man har et påbud, og det kan jo også være andre lande, man kigger på.
Jeg har indtil videre kigget lidt på, at det i hvert fald tilsyneladende er sådan, at danskerne er meget lovlydige, når det gælder påbudet om at køre med hjelm på knallert, for det fremgår af den nye rapport fra Rådet for Større Færdselssikkerhed, at 95 pct. af dem, der kører på små knallerter, bruger hjelm.
Det synes jeg da er tankevækkende, for så kunne man jo rigtig begynde at rykke på noget, hvis det virkelig er sådan, at det, at det er påbudt, betyder, at folk beslutter sig for at køre med cykelhjelm.
Og jeg tror i hvert fald, at det især er et godt argument for forældre, der skal have fat i deres unge poder, at de kan sige: Det her ikke handler om, hvad vi synes, og at vi i øvrigt på alle mulige måder er lidt hønemor eller hønefar over for alt, hvad du render og laver - det her handler om, at det er lov, og lov skal holdes; du skal også overholde loven, og derfor skal du køre med cykelhjelm.
Nu kan jeg jo fornemme, at der i Folketinget hverken er stemning for vores forslag om et påbud for børn op til 15 år eller SF's lidt mildere forslag om et påbud for børn op til 12 år, men jeg tør næsten lægge hovedet på blokken og sige, at vi ikke kommer til at skrive 2015, før der er indført lovgivning i Danmark om, at folk skal køre med cykelhjelm, fordi det er sund fornuft, og det minder i fortvivlende grad om sikkerhedsseler, styrthjelme, lys på bilerne og på cyklerne.
Så det kommer, om end det ikke bliver i denne ombæring.